དགའ་ཕྱོགས་དང་དར་སོ་བྱེད་སྟངས་ལ་བལྟས་ན་མ་འོངས་པར་དགོན་སྡེ་གྲྭ་ཚང་ཁག་གི་སློབ་ཐོན་པ་དག་གིས་ཀྱང་།ཞྭ་མོ་ནག་པོ་འདི་ཉིད་མནབས་རྒྱུའི་ལུགས་སྲོལ་ཞིག་དར་མི་སྲིད་པ་རེད་མི་འདུག་ལ།གལ་སྲིད་དེ་ལྟར་གཏན་ནས་དར་མི་རུང་བ་ཞིག་ཡིན་མིན་བཤད་ཚོད་མི་ཐིག་ཤིང་།བོད་མི་རིགས་འཆི་གསོན་གྱི་འགག་འཕྲང་ལས་སྐྱོབ་ཐུབ་པ་དང་།མ་འོངས་པར་འཛམ་གླིང་མི་མང་མཉམ་དུ་དཔུང་པ་མཉམ་གཤིབས་བྱེད་ཐུབ་པའི་རིག་གནས་གསར་པ་ཞིག་ནང་འདྲེན་བྱེད་ཐུབ་ན།ཞྭ་མོ་ནག་པོ་ཙམ་དུ་མ་ཟད།སྔོན་པོ།ལྗང་གུ་སོགས་ག་ཚོད་དར་སྲོལ་བྱུང་ཡང་མི་འགྲིག་པ་མེད།སྐབས་རེ་དར་སྲོལ་ཙམ་གྱི་རྗེས་སུ་འབྲངས་པ་ལས་དོན་དངོས་དང་ཅི་ཙམ་མཐུན་མིན་ལ་བསམ་བློ་གཏོང་མ་ཐུབ་ན་ལད་མོ་ནི་ལད་མོ་ཙམ་ལས་གཞན་གང་ཡང་མིན།སྤྱིར་མཐོ་སློབ་ཅེས་པར་ཡང་ཕྱོགས་གང་ཐད་ནས་ཚད་གཞི་ཚང་དགོས་པ་མང་ཡང་།བཙན་བྱོལ་སྤྱི་ཚོགས་ཆུང་ངུ་འདིའི་ནང་ཚང་མ་ཚང་བ་ཞིག་ཡོང་དཀའ།གང་ཡོད་པ་དེ་དག་ཞྭ་མོ་ནག་པོ་ཙམ་མ་ཡིན་པར་ཚད་དང་ལྡན་པ་ཞིག་ཏུ་གྱུར་ཡོད་ན་ཧ་ཅང་ཡག་པོ་རེད།